**Poročilo o izvajanju državne javne službe pooblaščenih muzejev 2020 - 2021**

Poleg muzejev, katerih ustanoviteljica je Republika Slovenija, državno javno službo izvajajo tudi muzeji, ki so za to nalogo pridobili pooblastilo. Pooblaščenih muzejev je 37[[1]](#footnote-1), med njimi so jih 36 ustanovile lokalne skupnosti,[[2]](#footnote-2) en muzej pa je zasebni. Pooblastilo Vlade Republike Slovenije so pridobili 19. marca 2013.[[3]](#footnote-3)

Leto 2020 je svet popolnoma nepričakovano potisnilo v pandemično stanje z obširnimi ukrepi in posledicami, tudi za kulturni sektor, ki se je nadaljevalo v letu 2021. Zaradi izjemnega stanja je pripravljeno združeno poročilo za obe leti, ki predstavljata močno odstopanje od običajnega stanja in sta si v svoji specifiki sorodni.

Najostrejši ukrep, zaustavitev javnega življenja, je za muzeje pomenil zaprtje. Za muzeje v statističnih regijah z manj ugodno epidemiološko sliko je trajalo približno pol leta, za vse pa približno štiri mesece. Dostopnost v običajnem odpiralnem času je bila ves čas omejena zaradi ukrepov za preprečevanje širjenja bolezni, ki so omejevali dostopnost skupin, število obiskovalcev, uporabo nekaterih interaktivnih sredstev,… Situacija se je s cepljenjem za širšo populacijo od sredine 2021 postopoma izboljševala.

Obdobja zaprtja muzejev

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | jan | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
| **2** | feb | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 |   |   |
|  | mar | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  | apr | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
| **0** | maj | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  | jun | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
|  | jul | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
| **2** | avg | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  | sep | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
|  | okt | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
| **0** | nov | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
|  | dec | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  | jan | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
| **2** | feb | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 |   |   |   |
|  | mar | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  | apr | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
| **0** | maj | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  | jun | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
|  | jul | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
| **2** | avg | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
|  | sep | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
|  | okt | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
| **1** | nov | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 |   |
|  | dec | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|   |  | zaprtje muzejev v vsej državi |  |  |  |  |  |  |  |  |  |  |  |
|   |  | zaprtje muzejev v statističnih regijah s slabšo epidemiološko sliko |

V času zaprtja se je dostopnost muzejev za publiko preselila na splet in tam v povečanem obsegu obstala ves čas pandemije. Skladno z ukrepi je bilo delo zaposlenih organizirano v smeri kombinacije dela od doma in prisotnosti na lokaciji. Prednostno so se usmerili v aktivnosti, povezane z dokumentacijo in stanjem muzejskih predmetov (inventuro, urejanje depojev, vrednotenje, urejanje dokumentacije in inventarizacije, konserviranje in restavriranje) in tiste, ki jih omogoča delo na daljavo (proučevanje, priprava tekstov, zasnova novih razstav). Načrtovan razstavni program je bil realiziran deloma, v času odprtja, delno pa so bile vsebine prenesene na splet. Izveden je bil velik obseg nenačrtovanih priprav ter objav gradiva in dogodkov na spletu. V obdobjih zaustavitve javnega življenja so se aktivno odzvali na potrebe osnovnih in srednjih šol v izobraževalnem procesu in široke javnosti pri preživljanju prostega časa. Pripravljali so spletne delavnice, kvize, intervjuje, predavanja, predstavljali gradivo, organizirali spletne otvoritve razstav,…. Realizacija načrtovanih programov je bila zaradi omejitve gibanja in zaprtja ustanov močno omejena ali pa neizvedljiva zlasti v primerih gostovanj in mednarodne aktivnosti. Omejeno je bilo tudi timsko delo pri aktivnostih, ki so vezane na fizično delo z gradivom in publiko na lokaciji. Za leto 2021 so pooblaščeni muzeji pripravili program v upanju na konec pandemije in hkrati upoštevali možnost, da se stanje nadaljuje.

Muzeji so stremeli k ohranjanju publike in pridobivanju novih obiskovalcev s povečano prisotnostjo na družbenih omrežjih in promocijami na spletu. Skupno spletno promocijsko akcijo Naprej v preteklost so izvedli v letu 2021, med 22. in 28. marcem, 17. in 23. avgustom ter 6.in 12. decembrom. Stremeli so k realizaciji razstav in projektov na lokacijah muzejev, na splet so prenesli pretežno dopolnilne vsebine in tiste, ki so namenjene stalni predstavitvi na spletni strani muzeja.

V nadaljevanju so podrobneje obravnavana področja muzejskega dela z gradivom in obiskovalci, predstavljanje dediščine javnosti, zaposleni in financiranje.

**Delo z gradivom**

Dokumentiranje, akcesija, inventariziranje, digitalizacija, vrednotenje, hramba, konserviranje in restavriranje ter proučevanje predstavljajo primarno javno službo, iz katere se gradijo razstave, spremljevalni program, raziskave, popularizacija,…. Pandemični leti sta strokovnim delavcem v muzeju ob upadu aktivnosti, povezanih z obiskom muzeja, omogočili bolj intenzivno delo z gradivom.

**Urejena dokumentacija** in depoji so ogledalo vestne skrbi muzeja za predmete v svojih zbirkah. V letu 2020 je še zadnji muzej z neurejeno dokumentacijo pristopil k uvedbi elektronskega inventariziranja. Po vztrajnih prizadevanjih dokumentalistov so medsebojna pomoč in posveti privedli do stanja, ki vsaj v grobih obrisih omogoča načrtovanje usklajene terminologije in standardov. Nekateri muzeji so se posvetili obsežnejši inventuri muzejskih zbirk, povezano z urejanjem dokumentacije in depojev. Večji del galerij, med muzeji pa le dva, imajo vse predmete inventarizirane tudi elektronsko. 14 muzejev posveča pozornost elektronskemu inventariziranju gradiva in zaključuje z zaostanki, 14 muzejev ne beleži niti polovice elektronsko inventariziranih predmetov. Večji obseg inventarizacije zahtevajo arhivi arheoloških najdišč, pretežno v pokrajinskih muzejih. Odvisno od obsega gradiva muzeji za dokumentacijo in urejanje gradiva angažirajo tudi zunanjo pomoč.

Omejeni fizični stiki so v obeh letih zavirali terensko delo. Kljub temu so muzeji vzdrževali stike in evidentirali gradivo. Na območju pristojnosti[[4]](#footnote-4) je bilo v letu 2020 evidentiranih 30.212 predmetov in 166 zbirk, v letu 2021 pa 48.146 predmetov in 125 zbirk. Število evidentiranih posamičnih predmetov predstavlja dobro tretjino količine iz običajnih let, na evidentiranje zbirk pa pandemija ni vplivala. Konec leta 2021 je bilo v akcesiji skupno 390.986 enot, kar je devetkratnik v primerjavi z letom 2019. Deloma gre za posledico prevzemanja večjega obsega gradiva v Muzeju novejše zgodovine Celje in MGML, deloma pa gre za rezultat intenzivnejšega urejanja gradiva.

Skupno število inventariziranih enot v letu 2021 znaša 1.330.553. Statistični podatki pri številnih muzejih ne odražajo dejanskega stanja in dela na urejanju gradiva. S približevanjem enotnim standardom se je ponekod število inventariziranih enot lahko celo znižalo zaradi zagotavljanja večje preglednosti (npr. dosedanja inventarizacija vsakega fragmenta antičnega vrča posebej nadomeščena z eno inventarno enoto za celoten vrč,…).

Intenzivnejše delo z urejanjem gradiva se odraža tudi pri **digitalizaciji**. Potrebe po spletnih predstavitvah so izrazito razkrile pomanjkanje digitaliziranega gradiva, opreme in znanja za ustrezno prezentacijo oz. objavo. Ministrstvo je v letu 2021 ob obletnici dodatno podprlo digitalizacijo gradiva iz obdobja osamosvojitve 10 pooblaščenim muzejem,[[5]](#footnote-5) ki hranijo fotografije, pisno in AV gradivo. Večje projekte digitalizacije iz sredstev ministrstva so izvedli: Posavski muzej Brežice digitalno dopolnitev stalnih razstav *21 najsvetlejših zvezd posavske dediščine za 21. stoletje*, Medobčinski muzej Kamnik virtualno spletno Maistrovo pot in Dolenjski muzej digitalizacijo predmetov Železarne na Dvoru.

Z donacijami in **odkupi** predmetov kulturne dediščine so zbirke 25 muzejev[[6]](#footnote-6) bogatejše za 2.931[[7]](#footnote-7) enot, med katerimi 148 enot predstavljajo dela sodobnih likovnih umetnikov. Iz sredstev ministrstva je realiziran odkup 70 enot v skupni višini 297.286 EUR. Odkupljenih je bilo 135 likovnih del, likovna zbirka, 11 kosov pohištva in notranje opreme, 4 zbirke razglednic, 2 zbirki historičnih fotografij, 4 glasbila, 2 etnološka predmeta in 2 etnološki zbirki. Po večkratnih poskusih in dolgoletnih pogajanjih z lastniki je v letu 2020 Pokrajinski muzej Ptuj – Ormož realiziral odkup osmih tapiserij po likovnih predlogah Marija Preglja.

|  |  |
| --- | --- |
| **muzej** | **predmet** |
| Posavski muzej Brežice | Cvetka Miloš Radanović, *Pesem svobode*, 1980, tapiserija, volna, 257x385 cm |
| Vladimir Lamut, 8 del s krajinskimi motivi, grafike, gvaš, o/pl. |
| 10 umetnostnih del in 5 predmetov opreme ateljeja Franja Stiplovška  |
| Pokrajinski muzej Celje | Zbirka razglednic Šentjurja in okoliških krajev |
| Muzej novejše zgodovine Celje | Električna kitara in električna bas kitara, Melodija Mengeš in kitarski ojačevalec, Čajevec, 70. leta |
| Zbirka 70 razglednic Celja in okoliških krajev |
| Fotografije osamosvojitvenega obdobja - Celjski večeri |
| Mestni muzej Idrija | 48 likovnih del Ivana Seljaka Čopiča |
| Gornjesavski muzej Jesenice | Savenc: Zbirka gradiva 400 alpinističnih odprav |
| Medobčinski muzej Kamnik | Miha Maleš – zbirka poslikane keramike |
| Oliver Pilić, 2017, lesorez, 50 x 70 cm |
| Pokrajinski muzej Kočevje | Zbirka del dr. Milana Butine |
| Nataša Gašparac, *Nekaj se plete*, 2010, akril/pl., 190 x 120 cm |
| Saša Koprivec, *Tam blizu*, 2013, o/pl., 190 x 160 cm |
| Muzej in galerije mesta Ljubljane | M. Ficko, *Pozna vrnitev*, 2015, o/pl. 200x182 cm |
| Staš Kleindienst, *Zmagoslavje teme*, 2017, olje na platnu, 120x130 cm |
| Polična knjižna omara barona Žiga Zoisa, 18.-19. stol., les, 184 x 204 x 38,5 cm  |
| Lestenec Jožeta Plečnika, 1936, medenina in bron, d. 120 cm, o. 60 cm |
| Iva Tratnik, *Črno-belo v barvah*, 2020, akril/pl., 200 x 200 cm |
| Jure Zadnikar, *Rdeča hiša*, 2018, akril,o/pl., 115 x 115 cm |
| J. Plečnik, okvir za sliko na podstavku, ok. 1920, medenina, 30 x 10 cm, podstavek premer 13 cm |
| Pomurski muzej | Franc Mesarič, *Železniška postaja v Murski Soboti*, 2013, akril/pl., 122x101 cm in *Vagon*, 1979, akril/pl., 100x100 cm |
| Lončarska skulptura – »lončarski spominski zid«, Murska Sobota 1887, glazirana keramika, 60 x 50 x 50 cm |
| Goriški muzej  | Antonio Paroli, *Estera pred Ahasverom*, okr. 1740, o/pl., 98x142 cm |
| Dolenjski muzej Novo mesto | 14 umetniških del Božidarja Jakca in delo Elka Justina |
| Ivan Čargo, *Mrtvorojeno*, 1920, bron, 19,3x14x12 cm |
| F. Ančik, *Akt*, 1920, svinčnik, 22 x 10 cm |
| F. Zupan, *Dolenjska (pri Šmarju)*, 1919, akvarel, 40 x 32,5 cm |
| 15 risb in 3 litografije Vladimirja Lamuta |
| Pomorski muzej Sergej Mašera Piran | predmeti iz zapuščine podčastnika A. Lipovža in S. Plahute |
| Anton Perko, *Jadrnica*, akvarel, 26 x 35 cm |
| Johann Seits, gvaš/papir: *Sončni zahod z jadrnico*, 30 x 42 cm, *Ladja v viharju*, 28 x 38 cm, *Obala*, 1936, 11 x 14 cm, *Jadrnica*, 1927, 11 x 15 cm |
| M. C. Haase, *Koper*, 1865, kolorirana ksilografija, 23,4 x 34,7 cm |
| A. Kircher, *Soline pri Portorožu*, 1865, kolorirana ksilografija, 23,4 x 33 cm |
| Pellerin, *Bitka pri Visu*, 1866, ročno kolorirana ksilografija, 21 x 3,4 cm |
| A. Perko, *Nočni prizor na morju*, 1905, olje na platno, 33 x 24,5 cm |
| A. Perko, *Dubrovnik*, ok. 1900, akvarel, 26 x 41,5 cm  |
| A. Perko, *Trdnjava Lovrijenac*, ok. 1880, gvaš, 26 x 38 cm |
| J. Scholz, *Piran*, 1890, ročno kolorirana litografija, 23,8 x 30 cm |
| Notranjski muzej Postojna | Del zasebne zbirke dr. Ivana Turka, 65 razglednic in 6 leporellov, 1894-1940 |
| Pokrajinski muzej Ptuj-Ormož | Osem tapiserij po likovnih predlogah Marija Preglja, Atelje 61 – Novi Sad |
| Viola Maksimilijana Skalarja, op. 233, Kamnik 1993 |
| M, Ropas, salonski krilni klavir, Celje 1890, orehov les, kovina, 180x150x100 cm |
| Muzeji radovljiške občine | J. Bertoncelj, umetniško kovana zmaj in maska |
| Jože Bertoncelj, Umetniško kovana maska, 50. leta 20. stol. |
| Kovan lestenec, kovan namizni okras, kovano knjižno opiralo, kroparska umetnokovaška delavnica, po načrtih mojstra Joža Bertonclja |
| Rokodelski center Ribnica | Zbirka Maticova etno hiša |
| Janez Mežan, *Portret Neže Oražem*, 1954, o/pl., 45x56 cm |
| Loški muzej  | Maja Dolores Šubic, *Darwinove ptice*, 2009, freska na lehnjaku, 9 kosov |
| Tržiški muzej | zbirka 117 modelov za modrotisk |
| Pilonova galerija Ajdovščina | Veno Pilon, Lipeck, 1916, akvarel / papir |
| M.Begić, *Spominski portret Vena Pilona,* 2008, bron, 41x47 cm |
| Galerija Božidar Jakac  | Zoran Didek, *Mirca*, 1937, o/pl, 100x75 cm  |
| Tone Kralj, *Matija Gubec*, 1938, patiniran mavec,62x67x44 cm |
| Zoran Didek, *Pokrajina*, 1939, o/pl., 70 x 93 cm |
| Sandi Červek, *Slika*, 2008, o/pl, 230 x 230 cm |
| Aleksij Kobal, *Topologija zlatoroga*, 2016, akril,o/pl., 200 x 240 cm |
| France Kralj: *Oranta z angeloma*, 1931, kamen, 142 x 41 x 42 cm  |
| Tone Kralj: Razpelo, 30. leta 20. stol., les, 41 x 34 x 7,5 cm |
| F..Stiplovšek, *Stari moj (Berač)*, 1925, o/pl, 180 x 90 cm |
| Dore Klemenčič-Maj, *Silva*, 1938, o/pl, 73,5 x 53 cm in *Zima (Mirnikova hiša na Lavi)*, 1937-38, o/pl, 53,5 x 72 cm |
| Galerija-muzej Lendava | Del zbirke Štefana Galiča |
| MGLC | J. Baldessari, *Falling Starr* |
| Sonja Vulpes, *Memento Mori III*, *Smrt* in *Hommage to Belkis Ayon*, 2018, barvna kolagrafija, 100 x 70 cm |
| Irwin, *Triptih*, 1992, kombinirane grafične tehnike |
| Marij Pregelj, Ni naslova, 1964, litografija |
| E. Chillida, *Gezna IV*, 1969, jedkanica, 66 x 51 cm |
| Umetnostna galerija Maribor | Jan Oeltjen, ciklus vojnih akvarelov iz zapuščine umetnika, 15 kosov |
| Lojze Šušmelj,: *Ruše* I, 1939, o/pl., 69 x 60 cm |
| M. Hochstatter, 16 fotokolažev in 4 skice |
| M. Ornik, *TD2/Gradient Dreams*, 2003, kompilacija 11 video filmov, 74 min 47 s |
| Igor Banfi, *Hoja po vodi*, 2017, o/pl., 150 x 200 cm |
| Emerik Bernard, *Jakobova lestev*, 1989, akril, meš.tehn., montaža, 237x197 cm |
| Tina Konec, serija *Kristalizacija I-VI*, 2018, tuš/papir, 100 x 70 cm, 6 kom. |
| Polonca Lovšin, *Zaradi dreves ne vidimo gozda*, 5 kolažev, 2019-2021, karton, papir, 40 x 70cm |
| Adriana Maraž, *Bidone, Daj nam danes..., Modra podpora, Ednina, Množina,* 1971-1975, barvne jedkanice, 76 x 56 cm  |
| Nataša Berk, *Eine Revolution ohne tanzen is eine Revolution, die sich nich lohnt*, 2017, videoperformans in interaktivna instalacija |
| Vadim Fiškin, *Solidarity 3D*, 2015, video instalacija |
| Bojan Golija, 9 grafik, 6 risb in 6 del v mešani tehniki (1958-2006) |
| Ksenija Čerče, *Knjižnica glasov*, 2006-08, mešane tehnike, 227 x 203 cm |
| Ksenija Čerče, *Odpisana slika I*, 2012-17, mešane tehnike, 230 x 190 cm |
| Milena Usenik, *Valovanje IV*, 1976, akril na platnu, 120 x 180 cm |
| Dušan Tršar, *V 5, Valovanje*, ok. 1977, pleksi steklo, 41,5 x 38 x 17 cm |
| Obalne galerije Piran | Erik Lovko, L'ucisione della Luna / Ubijanje Lune, 1991, olje na platnu, 186 × 144,5 cm |
| Anja Jerčič Jakob, *Rašica VIII*, 2018, jajčna tempera, o/pl. |
| Lučka Šparovec, *Flamingo*, 2016, mešana tehnika/platno, 120 x 120 cm |
|  Koroška galerija likovnih umetnosti  | Lana Čmajčanin: *Once we Were Brothers/Nekoč smo bili bratje*, 2020, prostorska instalacija, svetlobni napis, tekstil, 200 cm x 70 cm |
| Luka Popič, *Globoko na dnu*, 2017, akril/pl, 200x200 cm |
| Pirnat, *Warm Paint Cold Women*, 2019 |
| Lojze Logar, grafični listi: *Figura PC*, 1971, 68 x 52 cm, *Figura*, 1970, 61 x 47 cm, *Figura XXII*, 1971, 69 x 50 cm |
| D.Buren, *Slika med zastavami*, 1975 |
| J. Tisnikar, *Tukaj se neha prepir*, 1963, o/pl, 115 x 100 cm |
| Fokus grupa, *Središče sveta*, neonski napis |
| Stanislav Makuc, *Dolina smrti*, mešana tehnika na platno, 2015, Triptih 80 x 60 cm (2x), 80 x 120 cm |
| Tjaša Rener, *Plantain leaf (it’s all about the wall paper)*, 2018, mešana tehnika, 140 x 160 cm |
| Jože Tisnikar, *Avtoportret*, 1981, olje in tempera/papir, 85 x 70 cm |
| Nika Autor, *Žica*, 2019, Hahnemuhle arhivski pigmentni print, kaširano, 185 cm x 110 cm, edicija 1/1  |

Po poročilu SPDM o stanju **depojev** iz 2019 muzeji z neurejeno ali problematično depojsko problematiko postopoma, v sodelovanju z ustanovitelji, pristopajo k urejanju obstoječih depojev in zagotavljanju novih površin. V letu 2021 je največjo investicijo v depoje izvedla slovenjgraška občina. Izrazito problematično ostaja stanje depojev za arheološko gradivo na Ptuju, v Mariboru, Murski Soboti in v Kopru.

Skrb za gradivo vključuje tudi **konserviranje in restavriranje** predmetov. Vsi večji pokrajinski muzeji imajo urejene delavnice in zaposlene strokovnjake za restavratorske posege. Del muzejev ima prirejene delavnice, ki omogočajo le omejen obseg dela, prednostno preventivno konservacijo in preprostejše restavratorske posege, 14 muzejev pa delavnice nima in mora za vsak poseg na predmetih poiskati rešitev v katerem od drugih muzejev ali pri usposobljenih zasebnih restavratorjih. Povprečno število konserviranih predmetov v lastni delavnici se giblje okoli 9.500. V letu 2019 je bilo to število izjemoma, zaradi prevzema obsežne (več kot 100.000 enot) Pelikanove zbirke v Muzeju novejše zgodovine Celje, močno preseženo. V letu 2020 je rahlo upadlo na 8.974 predmetov in v letu 2021 doseglo nekdanjo povprečno raven. Ob urejanju depojev je bilo konserviranih več arheoloških predmetov in podvojeno število predmetov, ki so jih muzeji predali v konserviranje zunanjim izvajalcem. Na količino restavriranih predmetov pandemija ni vplivala. Zaradi povečanega obsega dela na lastnem gradivu pa je bilo izvedenih manj restavratorskih posegov za zunanje naročnike. V obeh pandemičnih letih je to število močno upadlo, iz 1157 predmetov v letu 2019 na 161 v letu 2021. Iz enakega razloga se je povečalo število predmetov, restavriranih pri zunanjih izvajalcih oz. v drugih muzejskih delavnicah.

**Proučevanje gradiva** obsega strokovne aktivnosti v lastnem in drugih muzejih, arhivih, knjižnicah, raziskovalnih institucijah,… za potrebe razstav, simpozijev, konferenc, izpopolnjevanj, pomoči dijakom in študentom, drugih projektov itd. Rezultati so javnosti predstavljeni na razstavah, predavanjih, vodstvih, delavnicah in v publikacijah. V letu 2020 je bilo izdanih 97 katalogov, skoraj polovica manj kot v preteklem letu, kar je povezano z manjšim številom razstav zaradi zaustavitve in omejevanj javnega življenja. V letu 2021 se je to število povzpelo na 128. Strokovni delavci so proučevanje usmerili v zbrano gradivo in snovanje novih razstav. Močno je bilo oteženo dostopanje do gradiva v arhivih in na terenu. Hkrati so zaposleni močno povečali aktivnosti na spletu, ki so zahtevale dopolnjevanje in učenje digitalnih znanj…

Muzeji s pooblastilom za izvajanje državne javne službe na področju arheologije so pristojni za prevzemanje **arhivov arheoloških najdišč**. Zaradi zaostankov pri urejanju po prevzemanju velikih količin gradiva iz arheoloških raziskav, ministrstvo del sredstev namenja pripravi gradiva in inventariziranju arhivov najdišč, prednostno iz obdobja pred letom 2013, ko priprava gradiva za predajo muzeju s strani izvajalcev izkopavanj še ni bila ustrezno urejena. V letih 2020 in 2021 je ministrstvo muzejem, ki so v okviru neposrednega poziva zaprosili za sredstva, sofinanciralo obdelavo enega najdišča. V obeh letih je bilo obdelanih skupno 24 arhivov arheoloških najdišč. Ministrstvo za kulturo je ureditvi arhivov arheoloških najdišč v letih 2020 – 2021 namenilo skupno 95.000 EUR, prednostno za inventarizacijo in preventivno konservacijo.

|  |  |
| --- | --- |
| **muzej** | **najdišče** |
| *Posavski muzej Brežice* | Brežice – Sejmišče, DSO 2017  |
| *Pokrajinski muzej Celje* | Knežji dvor 1994 - 2008 |
| Medobčinski muzej Kamnik | Podrečje pri Viru |
| *Pokrajinski muzej Koper* | Školarice, 2002 |
| Koper - Kapucinski vrt |
| *Gorenjski muzej Kranj* | Farna cerkev Kranj |
| Kranj - Gasilski trg, leto 2008 |
| *MGML* | Ljubljana - Šumi |
| Pokrajinski muzej Maribor | arhiv terenske fotodokumentacije 1952-76 |
| *Pomurski muzej Murska Sobota* | Gornja Radgona - območje gradu |
| *Goriški muzej Nova Gorica* | Neblo - Borg |
| Most na Soči |
| Dolenjski muzej | Novo mesto-Kapiteljska njiva |
| Pomorski muzej Piran | Fizine |
| *Notranjski muzej Postojna* | Rakov Škocjan-sv. Kancijan |
| *Pokrajinski muzej Ptuj-Ormož* | Ptujski grad |
| Ormož, Grajska pristava |
| Koroški pokrajinski muzej | Vorančev trg 2013 |
| *Libeliče, cerkev sv. Martina 2016, 2019* |
| Loškimuzej | Bukovščica |
| Tolminski muzej | Tonovcov grad |

**Predstavljanje dediščine javnosti**

Predstavljanje dediščine javnosti na razstavah je bilo v pandemičnih letih okrnjeno. Zlasti celovita prezentacija s spremljevalnim programom zaradi ukrepov ni bila izvedljiva ali pa je bila izvedljiva le delno. Muzeji so za premostitev nastale situacije programe preselili na splet. Ob zaustavitvi in omejitvah javnega življenja je bilo to zanimivo dogajanje za zainteresirano publiko in pomembno za šolanje na daljavo. Aktivnost na spletu je prinesla določena znanja, izkušnje in programe, ki jih bodo muzeji obdržali in razvijali. Določene vsebine, kot n.pr. predavanja, so postala celo dostopnejša in dosegla širšo publiko. Kljub pandemiji so muzeji stremeli k realizaciji zastavljenega programa stalnih in občasnih razstav, ki so jih ustrezno prilagodili za fizično in spletno dostopnost.

Situacija v letih 2020-2021 ni vplivala na aktivnosti pri snovanju novih ali obsežnejšem prenavljanju **stalnih postavitev**, vplivala pa je na zamik realizacije zaradi omejitve stikov in dela zunanjih izvajalcev.[[8]](#footnote-8) Najbolj obsežna nova stalna razstava je bila realizirana v Čebelarskem muzeju v Radovljici. Ob novi postavitvi so bile odkrite tudi poslikave v predprostoru. Obširna, sovpadajoča s prenovo objekta, pripravljena v letu 2021, vendar odprta v letu 2022 letos, je razstava suhe robe in lončarstva v Rokodelskem centru Ribnica. Tržiški muzej je na Ljubelju postavil razstavo o taborišču in v osrednjih prostorih muzeja oživil redko arhitekturno dediščino sušilnega ostrešja. Goriški muzej je v Ajdovščini postavil obeleženja industrijske dediščine. Gorenjski muzej Kranj je prenovil stalno postavitev v Prešernovi hiši in jo ob kulturnem prazniku tudi medijsko promoviral. Nove spominske sobe so postavili Pokrajinski muzej Celje bratom Ipavec, Muzej Velenje Franu Korunu Koželjskem in Muzeji radovljiške občine Antonu Dermoti na Dunaju v Korotanu. Stalne razstave postopoma prenavljajo in dopolnjujejo Pokrajinski muzej Maribor, Pomurski muzej Murska Sobota in Galerija-muzej Lendava. Pokrajinski muzej Koper, Pomorski muzej Sergej Mašera Piran, Medobčinski muzej Kamnik, MGLC, Loški muzej in UGM so stalne postavitve dopolnili z izbranimi eksponati in temo: srednjeveško prehrano v Istri, plovbo z istrskim topom, zgodovino solinarstva in solin, kamniškega muzeja, Tivolskega gradu, Loškega gradu in njegovih stanovalcev ter izbranimi deli v UGM. Belokranjski muzej Metlika je v letu 2020 začel z obsežnim projektom urejanja in predstavljanja arheološke dediščine Bele krajine.

|  |
| --- |
| Št. sofinanciranih projektov iz sredstev Ministrstva za kulturo[[9]](#footnote-9) |
|  | 2020 | 2021 |
| Stalne razstave | 14 | 15 |
| Lastne občasne razstave | 33 | 44 |
| Medinstitucionalne razstave | 23 | 14 |
| Projekti | 7 | 16 |
| Gostovanja | 4[[10]](#footnote-10) |  |
| Publikacije[[11]](#footnote-11) | 7[[12]](#footnote-12) | 10[[13]](#footnote-13) |

V letu **2020** je bila izpostavljena zgodovinska tema 100. obletnice koroškega plebiscita. Razstave s spremljevalnim programom so pripravili Medobčinski muzej Kamnik, Koroški pokrajinski muzej in Koroška galerija likovnih umetnosti. Obletnice ustanovitve in jubilejne dogodke muzeji povežejo z odmevnim razstavnim projektom. Dolenjski muzej je 70 letnico obeležil z razstavo o novomeški pomladi z bogatim, razmeram prilagojenim spremljevalnim programom. Kobariški muzej je praznoval 30 letnico ustanovitve. Koroški pokrajinski muzej je predstavil 160 let Huga Wolfa in 400 let jeklarstva v Mežiški dolini in Gorenjski muzej Kranj 50 let *Tedna slovenske drame*. Realiziranih je bilo še nekaj večjih in odmevnih občasnih ali medinstitucionalnih razstav z izbrano tematiko. Posavski muzej Brežice je z razstavo *Zrak* zaključil cikel razstav *4 elementi*. Muzej novejše zgodovine Celje je pritegnil pozornost publike z razstavo *Za domovino, z rockom naprej*, Medobčinski muzej Kamnik je v sodelovanju z Narodnim muzejem Slovenije pripravil razstavo o majoliki, Muzeji radovljiške občine so zanimivo razstavo posvetili Alpski modni industriji Almira. Na področju likovne umetnosti so sodelujoče Galerija Murska Sobota, Obalne galerije Piran in Koroška galerija likovnih umetnosti na več razstavah prestavile opus Lojzeta Logarja. Osrednja občasna razstava v Galeriji Božidar Jakac je bila posvečena Silvanu Omerzuju. Pomurski muzej Murska Sobota je predstavil pregledno fotografsko razstavo del Jožeta Kološe, Loški muzej se je prav tako osredotočil na fotografijo z razstavo Foto Loka. MGML je predstavil poznobaročnega slikarja Herrleina.

Vsebinsko je bilo leto **2021** usmerjeno v obeleženje 30. obletnice samostojnosti in predsedovanje Svetu EU. Razstavo ob 200 letnici Ljubljanskega kongresa je MGML povezal s predsedovanjem. Samostojnost so obeležili skoraj vsi muzeji, z obsežnejšimi projekti pa tisti, ki hranijo gradivo: MGML v prestolnici z razstavo *30-letnica državnosti*, Muzej novejše zgodovine Celje *Zgodbe iz domovine: razstavni projekt ob trideseti obletnici osamosvojitve RS*, Gorenjski muzej Kranj *Gorenjska leta 1991*, Dolenjski muzej *Spominjamo se*, Tržiški muzej *30 let samostojne Slovenije – osamosvojitveni dogodki v Tržiču in na Ljubelju,* in edina med galerijami – Koroška galerija likovnih umetnosti *Onkraj meja - mednarodna razstava ob 30 letnici osamosvojitve*. Ker je bila Slovenija v drugi polovici leta tudi evropska kulinarična regija, so se naslednji muzeji odločili večjo razstavo ali projekt posvetiti kulinarik: Posavski muzej Brežice, Gornjesavski muzej Jesenice, Pokrajinski muzej Koper, Gorenjski muzej Kranj, Pokrajinski muzej Maribor, Pomurski muzej, Pokrajinski muzej Ptuj-Ormož, Koroški pokrajinski muzej, Muzeji radovljiške občine in Tržiški muzej. 70 let delovanja so obeležili Gornjesavski muzej Jesenice, Belokranjski muzej Metlika, Koroški pokrajinski muzej in Zasavski muzej Trbovlje, 10 let manj pa Medobčinski muzej Kamnik in Forma viva v Seči v upravljanju Obalnih galerij Piran. Večina muzejev z arheološkimi zbirkami se je povezala v skupen razstavni projekt *Ženske zgodbe*. Med občasnimi razstavami izstopajo *Dr. Juro Hrašovec – prvi slovenski župan* *v Celju* v Pokrajinskem muzeju Celje, *Hermanov bonton* v Muzeju novejše zgodovine Celje, *Gorjanci med Rimom in Bizancem* v Dolenjskem muzeju, *Povojna Škofja Loka 1945-1991* v Loškem muzeju, *Vladimir Kavčič – Jean Vodaine*, likovna razstava v Tolminskem muzeju in retrospektiva Ludvika Pandurja v Umetnostni galeriji Maribor.

Najbolj obiskani lastni občasni razstavi v letu 2020 sta bili arheološka na Ptuju in v Velenju ob obletnici mesta, v letu 2021 pa 34. grafični bienale in *Čudovitost spomina*, obe v Ljubljani.

Posledice pandemije so bile najbolj občutne v **mednarodnem sodelovanju**. Kljub temu je Muzeju in galerijam mesta Ljubljane v okviru medsosedskega dialoga Slovenija-Avstrija v letu 2020 uspelo izvesti razstavni projekt *Women power* v Kunstlerhaus na Dunaju. Med najbolj odmevne razstave v mednarodnem prostoru v zadnjih letih nedvomno sodi razstava Pokrajinskega muzeja Celje o Almi Karlin, ki je bila od sredine septembra 2021 na ogled v dunajskem Weltmuseumu. Muzeju je uspelo doseči prezentacijo v mednarodno referenčnem razstavišču. Ob predsedovanju je bila v evropskem parlamentu na ogled razstava sodobne slovenske likovne ustvarjalnosti v kuriranju Koroške galerije likovni umetnosti. Nekaj odmevnih projektov z mednarodno udeležbo se je odvilu tudi na domačih tleh. Mednarodno razstavo *Pomen Zagreba za slovensko slikarstvo med letoma 1927 in 1941* je izvedla Galerija Božidar Jakac. MGLC je v sicer prilagojenem obsegu uspešno izvedel 34. grafični bienale. Ambiciozen projekt *UGM 8. trienale Umetnost in okolje* je po daljšem obdobju prekinitve ponovno oživel z delno realizacijo v letu 2020 in nadaljevanjem v leto 2021. Več povezovanja je bilo izvedenega v okviru konferenc, seminarjev in drugih oblik sodelovanja na različnih spletnih platformah, predvsem pa v okviru raznih projektov, tudi iz EU sredstev, ki so bili dobrodošla premostitev umanjkanja fizičnega kontakta.

Sodelovanje v okviru razstavno-projektnega sklopa

2019 2020 - 2021

**Delo z obiskovalci**

Eden osrednjih ciljev muzeja je obiskovalce pritegniti k ogledu zbirk, razstav in udeležbi na spremljevalnih programih, omogočiti jim muzejsko izkušnjo. Spletne vsebine so pretežno podporne. Začetek pandemije je z zaprtjem javnega življenja muzejem postavil izziv hitre prilagoditve in preusmeritve programa na splet. Z izmeničnimi obdobji zaprtja in delnega odprtja je bilo odziv publike možno spremljati po obisku muzeja na lokaciji in spletni strani. Po skoraj dveh letih izkušenj je bilo tudi na mednarodni ravni ugotovljeno, da splet ne more nadomestiti muzejske izkušnje kot jo ponujajo ogledi razstav, vodstva, delavnice in druge oblike fizičnega stika z muzejskimi vsebinami.

Posebna pozornost je bila usmerjena v potrebe šolajočih se otrok in mladine. Število novih **pedagoških programov** ne odstopa od leta 2019. Zaposlenim je bilo zlasti za pedagoški del ponujenih več seminarjev in delavnic za ustrezno pripravo gradiv za objavo na spletu. Povečana prisotnost na družbenih omrežjih in organizacija zanimivih dogodkov v času zaprtja (koncert solistov na balkonu muzeja,…) so pritegnili pozornost javnosti. Zlasti med poletnimi počitnicami so v muzejih opazili povečan obisk mladih, individualni obisk posameznikov, ki jih dotlej niso srečevali v muzeju, in družin.

|  |  |  |  |
| --- | --- | --- | --- |
|  | 2019 | 2020 | 2021 |
| Št. novih pedagoških programov | 525 | 502 | 565 |
| Št. novih andragoških programov | 544 | 451 | 531 |
| Št. novih programov za družine | 79 | 107 | 93 |
| Št. dodatnih programov | 547 | 537 | 585 |

Dostopnost gradiva se zagotavlja tudi z **objavami na spletu**. Ta običajni prvi stik z obiskovalcem je bil v letih 2020-2021 izrazito poudarjen. Zainteresirani posamezniki so imeli več razpoložljivega časa za iskanje informacij o predmetih in zbirkah. Prej neenakomerno zavedanje o pomembnosti objave gradiva na spletu je s pandemijo preseženo.

Posameznikom, ki za različne namene potrebujejo podrobnejše podatke, je dostopna **dokumentacija** o predmetih oz. gradivu. Prošnje ali zahteve za dostop je prejela večina muzejev in skladno z ukrepi za zajezitev virusa omogočila vpogled. Tri četrtine muzejev ima urejene **knjižnice**, dostopne zunanjim uporabnikom. Spremenjene razmere dostopanja v dokumentacijo in knjižnico niso bistveno spremenile števila uporabnikov. Število uporabnikov v knjižnicah je bilo v letu 2020 nekoliko nižje v primerjavi z letom 2019 in je doseglo 4.262 oseb in v naslednjem letu 4.611. Število uporabnikov v dokumentaciji pa je v letu 2020 celo rahlo naraslo na 1.872 in v naslednjem letu upadlo na 1.353.

Podatek o **številu vseh obiskovalcev** je pridobljen na podlagi števila izdanih vstopnic in ocene obiska ob otvoritvah in dneh prostega vstopa. Popularizacija programov ob izbranih dneh, ko je vstop prost, privabi številno publiko, ki se vrača ob manj obiskanih terminih, ki omogočajo bolj umirjen ogled razstav. Dnevi prostega vstopa: 8. februar, 18. maj – mednarodni dan muzejev, Poletna muzejska noč na izbrano soboto v drugi polovici junija, 3. december – Ta veseli dan kulture in ena nedelja v mesecu, ki so običajno zelo dobro obiskani, v pandemičnih letih niso bili aktualni zaradi zaprtja ali ukrepov. Del programa so muzeji tudi ob teh priložnostih predstavili na spletu. Povprečna cena vstopnice je z 2,7 EUR v letu 2019 zrasla na 3,4 EUR v letu 2020 in 3,5 EUR v letu 2021. V primerjavi z letom 2019 je delež plačanih vstopov upadel za pribl. 4 %.

Stanje ob pandemiji je najbolj zavrlo obisk otrok in mladine, zlasti v šolskih skupinah. Z aktivno, uspešno promocijo in osveščanjem o dediščini v muzejih, šolske skupine predstavljajo visok delež obiska. Tudi v času odprtja muzejev so bili obiski šolskih skupin zaradi ukrepov in nejasnih navodil zelo omejeni. Po potrditvi, da se ukrepi v šolah smiselno upoštevajo tudi ob obiskih šolskih skupin v muzejih, se je stanje rahlo izboljšalo, vendar so številne šole morale omejiti kulturne in športne aktivnosti zaradi zaostankov znanja pri pouku. Vsi muzeji ne beležijo obiska družin. V primerjavi z letom 2019 so se muzejem, ki obisk beležijo, pridružili še trije, tako da je bilo v letu 2021 še 10 muzejev, ki tega segmenta publike ne spremljajo posebej.

Obiskovalci andragoških in dodatnih programov so predvsem odrasli posamezniki, edina skupina publike, ki je s pandemijo izkazala celo povečan interes in obisk. Rezultat aktivnega dela muzejev s publiko je bil viden v letu 2021, ko so se ukrepi sprostili in je bilo možnosti za individualen obisk muzejev več.

**Zaposleni**

S povečano obremenitvijo na masi plač tudi v obeh pandemičnih letih ni bilo možno zagotoviti višjega števila zaposlenih iz sredstev državnega proračuna. Muzeji pridobivajo sredstva za plače zaposlenih iz proračuna ministrstva, občinskih proračunov, iz naslova javnih del, projektno in tudi iz lastnih sredstev.

Število vseh zaposlenih v muzejih se postopoma rahlo viša. Financiranje delovnih mest iz sredstev državnega proračuna ostaja konstantno. Po številnih opozorilih ministrstva se viša delež sredstev za stroške dela iz občinskih proračunov. Ministrstvo ne zagotavlja sredstev in kadrov za povečane obremenitve, ki nastajajo ob prevzemanju novih prostorskih in programskih obveznosti kot jih načrtujejo ustanovitelji. Z nižanjem splošne stopnje brezposelnosti javna dela pogosto predstavljajo le zasilno premostitveno rešitev, ker večina kadrov, potencialno zanimivih in primernih za delo v muzeju, poišče stalno zaposlitev. Financiranje delovnih mest iz lastnih sredstev je smiselno le v primeru prihodkov iz tržne dejavnosti, vendar muzeji kadrovsko pomanjkanje premostijo tudi iz prihodkov javne službe, kar pa je stanje, ki si ga vsak muzej prizadeva čim prej urediti iz drugih prilivov. Kot problematično se izkazuje financiranje delovnih mest iz projektnih sredstev. Kljub možnostim zaposlitve se nekateri muzeji raje odločijo za povečan obseg dela zaposlenih. Trend višanja števila zaposlenih torej izvira iz višje podpore občinskih proračunov, kar je rezultat zavedanja občin o pomenu muzejev za kulturno življenje in turistično ponudbo v občini in regiji.

**Sofinanciranje**

Pooblaščeni muzeji sredstva za svoje delovanje pridobivajo iz različnih virov: državnega proračuna, proračunov občin, projektno iz sredstev EU ter lastnih prihodkov iz izvajanja javne službe in tržne dejavnosti.

Delež sofinanciranja iz sredstev državnega proračuna se giblje v konstantnih okvirih med 60 in 64 %. Tendenca deleža sredstev občinskih proračunov se postopno zvišuje, v navedenih letih od 27 do 29 % celotnega proračuna muzeja. Delež lastnih prihodkov v deležu 13,7 % iz leta 2019 se je v letu 2020 znižal na 8,6 % in nato zvišal za približno 1% v letu 2021. Višina prihodka iz EU sredstev ni posledica vpliva pandemije ampak uspešnih prijav ter dinamike financiranja v finančni perspektivi

2019: 525.098 €

2020: 644.643 €

2021: 323.122 €.

Stabilnost financiranja iz sredstev državnega proračuna je muzejem zagotovila obdržanje delovnih mest in delovanje v načrtovanem obsegu. Tudi v evropskem in mednarodnem prostoru je slovenski model uspešen primer podpore muzejem v kriznem obdobju. Podpora iz občinskih proračunov se je postopoma zvišala, predvsem s financiranjem delovnih mest, Kako hude bi bile posledice pandemije brez priliva iz državnega in občinskih proračunov, odraža višina lastnega prihodka. Po pričakovanem padcu v letu 2020, se je prihodek v letu 2021 povzpel sorazmerno z rahljanjem ukrepov, vendar ravni iz leta 2019 ni bilo možno doseči.

Za izvajanje **državne javne službe** je **ministrstvo** zagotovilo sredstva:

2020 v višini 16.386.692 EUR in 2021 v višini 16.647.561 EUR kot je navedeno v spodnjem prikazu.[[14]](#footnote-14)

2020 2021

Večina sredstev je porabljenih za plače, vključujoč regres, odpravnine, jubilejne nagrade in redno delovno uspešnost. Vsakoletno povišanje sredstev za plače nastaja zaradi zakonskih obveznosti iz napredovanj. V primerjavi z letom 2019, ko je bilo za plače zagotovljenih 11.693.189 EUR, je bilo v letu 2020 dodeljenih dodatnih 644.470 EUR tudi za namen izplačevanja redne delovne uspešnosti. Skoraj enako razmerje predstavljajo indeksirani splošni stroški delovanja. Programski stroški so razdeljeni v dva sklopa. Programski I. sklop je izračunan kot povprečje porabe sredstev za strokovno delo enega zaposlenega in se v primerjavi z letom 2019 ni spreminjal. Sredstva programskega II. sklopa so namenjena realizaciji razstav in drugih projektov, muzejem pa se dodeljujejo po predhodni obravnavi na pristojni strokovni komisiji. Za posamezni muzej je programski II. sklop variabilen in lahko v letih močno niha, odvisno od kakovosti prijavljenega programa primerljivo z ostalimi muzeji. V letu 2020 so bila za program nekaterih muzejev dodeljena dodatna sredstva, prednostno za stroške večjega obsega konserviranja, restavriranja in urejanja depojev. Zaradi razmer ob pandemiji v letu 2020 je bilo številne projekte možno dokončati v letu 2021, ko se je zaradi zamika realizacije pojavilo bistveno manj potreb po dodatnih sredstvih.

Muzeji lahko del sredstev pridobijo še za odkupe predmetov za dopolnitev muzejskih zbirk, obdelavo arhivov arheoloških najdišč, za nekatere posebne projekte ali naloge in od 2021 tudi za digitalizacijo. Predloge **odkupov** predmetov kulturne dediščine presoja pristojna strokovna komisija in glede na pomembnost, kakovost in smotrnost posameznega odkupa pripravi seznam predlogov.

* V letu 2020 je bilo za odkupe zagotovljenih 237.500 EUR, od tega so pooblaščeni muzeji pridobili 77,9 % sredstev.
* V letu 2021 se je situacija bistveno izboljšala. Z uveljavitvijo ZZSDNPK[[15]](#footnote-15) je zagotovljenih dodatnih 300.000 EUR za odkupe predmetov kulturne dediščine in 200.000 za sodobna umetniška dela. Realizirani so bili odkupi v skupni višini 297.286 EUR, kar predstavlja 45,8 % vseh sredstev za odkupe.

Za **obdelavo arhivov arheoloških najdišč** je bilo v letu 2020 zagotovljenih 40.000 EUR, v letu 2021 pa se je višina sredstev zvišala na 55.000 EUR. Del sredstev je namenjen tudi monitoringu depozitorija za moker les na Verdu pri Vrhniki, ki ga upravlja MGML. V letu 2021 so pooblaščeni muzeji prvič prejeli namenska sredstva za **digitalizacijo** gradiva in sicer 19.558 EUR za digitalizacijo gradiva iz obdobja slovenske osamosvojitve in 30.000 EUR za digitaliziranje stalnih postavitev. Dodatna sredstva za večje projekte in naloge je v letu 2020 pridobilo pet muzejev in v letu 2021 sedem muzejev.

Ustanoviteljice 35 pooblaščenih muzejev so **občine**, večinoma sedežna občina, 8 muzejev pa sta ustanovili dve ali več občin. ZVKD-1[[16]](#footnote-16) nalaga finančne obveznosti ustanovitelju, ministrstvu in muzeju. Ministrstvo muzejem financira izvajanje državne javne službe na območju vseh občin v Republiki Sloveniji, posameznemu muzeju pa skladno s pooblastilom na območju tistih občin, za katere je pristojen in v obsegu, določenem v pogodbi. Če občina ni ustanoviteljica muzeja, je prav tako obvezna plačevati stroške izvajanja lokalne javne službe ali pa projektnih nalog, ki jih na njenem območju ali zanjo izvaja muzej. Razmerje, obveznosti in višino financiranja v tem primeru uredi pogodbeno z muzejem. Ministrstvo muzeje in občine na to večkrat opozarja. 93. člen ZVKD-1 določa, da delež sredstev državnega proračuna za posamezni pooblaščeni muzej ne sme presegati 80 % celotnega proračuna muzeja. Predpisi ne določajo obveznega deleža iz občinskih proračunov, povsem zmotno pa je mnenje nekaterih ustanoviteljev, da bi država v proračunu morala vsakemu muzeju zagotavljati 80% sredstev. Večina muzejev izvaja bistveno večji delež lokalne javne službe varstva, kot ima zagotovljenih sredstev v občinskih proračunih.

Občine zagotavljajo sredstva za stroške dela 126 zaposlenih v letu 2020 in 143,5 zaposlenih v letu 2021, kar pomeni 26,5 zaposlitev več kot v letu 2019. Večino sredstev iz občinskih proračunov prispevajo občine ustanoviteljice oz. sedežne občine. Ostale občine prispevajo povprečno okoli 5 % sredstev občinskih proračunov. Ustanovitelji podpirajo predvsem projekte in programe lokalne javne službe, del splošnih stroškov delovanja in investicijsko vzdrževanje objektov.[[17]](#footnote-17)

Delež sredstev občinskega proračuna v celotnem proračunu muzeja (v %):

|  |  |  |
| --- | --- | --- |
| 2020 |  | 2021 |
| Galerija muzej Lendava | 75,4 |  | Tržiški muzej  | 73,9 |
| Tržiški muzej  | 73,9 |  | Galerija muzej Lendava | 75,4 |
| Rokodelski center Ribnica | 67,7 |  | Gornjesavski muzej Jesenice | 54,6 |
| Gornjesavski muzej Jesenice | 54,6 |  | Rokodelski center Ribnica | 67,7 |
| MGLC | 52,8 |  | MGML | 47,2 |
| Tolminski muzej | 49,2 |  | MGLC | 52,8 |
| MGML | 47,2 |  | Tolminski muzej | 49,2 |
| Muzej Velenje | 37,5 |  | Muzej Velenje | 37,5 |
| Pokrajinski muzej Kočevje | 35,8 |  | Muzeji radovljiške občine  | 32,5 |
| Pilonova galerija, Ajdovščina | 33,0 |  | Pokrajinski muzej Kočevje | 35,8 |
| Muzeji radovljiške občine  | 32,5 |  | Pilonova galerija, Ajdovščina | 33,0 |
| Gorenjski muzej Kranj | 27,8 |  | Belokranjski muzej Metlika | 21,0 |
| Posavski muzej Brežice | 25,5 |  | Gorenjski muzej Kranj | 27,8 |
| Koroški pokrajinski muzej  | 23,4 |  | Posavski muzej Brežice | 25,5 |
| Loški muzej Škofja Loka | 22,5 |  | Pokrajinski muzej Maribor | 15,7 |
| Zavod Znanje Postojna | 21,8 |  | Zavod Znanje Postojna | 21,8 |
| Umetnostna galerija Maribor | 21,1 |  | Obalne galerije Piran | 14,6 |
| Belokranjski muzej Metlika | 21,0 |  | Muzej novejše zgodovine Celje | 13,2 |
| Medobčinski muzej Kamnik | 21,0 |  | Loški muzej Škofja Loka | 22,5 |
| Dolenjski muzej Novo mesto | 20,5 |  | Zasavski muzej Trbovlje | 17,0 |
| Goriški muzej Nova Gorica | 19,3 |  | Medobčinski muzej Kamnik | 21,0 |
| Mestni muzej Idrija | 18,5 |  | Koroški pokrajinski muzej S. Gradec | 23,4 |
| Pokrajinski muzej Celje | 18,2 |  | Dolenjski muzej Novo mesto | 20,5 |
| Koroška galerija  | 18,2 |  | Goriški muzej Nova Gorica | 19,3 |
| Zasavski muzej Trbovlje | 17,0 |  | Muzej narodne osvoboditve Maribor | 16,0 |
| Pomurski muzej Murska Sobota | 16,7 |  | Mestni muzej Idrija | 18,5 |
| Muzej narodne osvoboditve Maribor | 16,0 |  | Galerija Murska Sobota | 15,8 |
| Galerija Murska Sobota | 15,8 |  | Pomurski muzej Murska Sobota | 16,7 |
| Pokrajinski muzej Maribor | 15,7 |  | Koroška galerija likovnih umetnosti | 18,2 |
| Pokrajinski muzej Koper | 15,1 |  | Pokrajinski muzej Koper | 15,1 |
| Obalne galerije Piran | 14,6 |  | Umetnostna galerija Maribor | 21,1 |
| Pokrajinski muzej Ptuj-Ormož | 13,8 |  | Pokrajinski muzej Ptuj-Ormož | 13,8 |
| Muzej novejše zgodovine Celje | 13,2 |  | Galerija Božidar Jakac Kostanjevica | 12,1 |
| Galerija Božidar Jakac Kostanjevica | 12,1 |  | Pokrajinski muzej Celje | 18,2 |
| Pomorski muzej Sergej Mašera Piran | 6,6 |  | Pomorski muzej Sergej Mašera Piran | 6,6 |

**Lastna sredstva** muzeji pridobivajo s prihodki iz izvajanja javne službe, donacijami, uspešnimi prijavami EU in drugih projektov ter tržno dejavnostjo. Poleg števila obiskovalcev in odmevnih projektov je lastni prihodek eden od najbolj realnih kazalnikov uspešnosti posameznega muzeja. Skupni delež 13,7 % celotnega proračuna muzejev iz 2019 se je v letu 2020 skoraj prepolovil na 8,6 % in se v letu 2021 povzpel za slab odstotek na 9,5 %. Finančne posledice pandemije se najbolj odražajo prav pri prihodku od prodanih vstopnic, pedagoških in andragoških programov, ki je sorazmeren z deležem lastnega prihodka.

|  |  |  |  |
| --- | --- | --- | --- |
|  | 2019 | 2020 | 2021 |
| Prihodek od prodaje vstopnic | 1.323.091 | 733.836 | 998.958 |
| Prihodek od prodaje publikacij in spominkov | 363.088 | 190.327 | 450.392 |
| Povprečna cena vstopnice | 2,7 | 3,4 | 3,5 |

Pridobivanje sponzorskih sredstev in donacij je razmeroma redko. Večinoma gre za blagovni prispevek, denarni pa je z upadanjem števila velikih in uspešnih slovenskih podjetij vse redkejši. 11 muzejev iz lastnih sredstev zagotavlja tudi zaposlitev oz. krije razliko do polne zaposlitve. Lastni prihodki iz izvajanja javne službe so sicer prednostno namenjeni bogatitvi programa. V letu 2020 je iz neposrednih in posrednih virov finančna sredstva EU v skupni višini 785.270 EUR črpalo 16 muzejev in v letu 2021 sredstva v višini 323.122 EUR 18 muzejev. Najuspešnejša pri pridobivanju EU sredstev je bila Umetnostna galerija Maribor, v letu 2020 je močno izstopal Pomorski muzej Sergej Mašera Piran in v letu 2021 Posavski muzej Brežice.

Delež lastnega prihodka v celotnem proračunu muzeja

|  |  |  |  |  |
| --- | --- | --- | --- | --- |
| 2020 |  | 2021 |  | 2019 |
| Pomorski muzej Piran | 30,1 |  | Rokodelski center Ribnica | 26,8 |  | Rokodelski center Ribnica | 38,7 |
| Mestni muzej Idrija | 26,9 |  | Mestni muzej Idrija | 25,0 |  | Galerija muzej Lendava | 36,4 |
| Muzej in galerije mesta Ljubljane | 22,5 |  | Muzej in galerije mesta Ljubljane | 22,9 |  | Muzej in galerije mesta Ljubljane | 35,7 |
| Umetnostna galerija Maribor | 18,1 |  | Gornjesavski muzej Jesenice | 22,9 |  | Mestni muzej Idrija | 29,1 |
| Galerija Božidar Jakac  | 17,2 |  | Pokrajinski muzej Celje | 20,2 |  | Pomorski muzej Piran | 26,1 |
| Gornjesavski muzej Jesenice | 15,4 |  | Mednarodni grafični likovni center | 17,6 |  | Gornjesavski muzej Jesenice | 25,0 |
| Galerija muzej Lendava | 15,3 |  | Posavski muzej Brežice | 15,9 |  | Umetnostna galerija Maribor | 21,0 |
| Posavski muzej Brežice | 14,1 |  | Galerija Božidar Jakac Kostanjevica | 14,6 |  | Muzeji radovljiške občine  | 20,1 |
| Rokodelski center Ribnica | 13,4 |  | Koroška galerija likovnih umetnosti | 12,4 |  | Pomurski muzej Murska Sobota | 19,5 |
| Pomurski muzej Murska Sobota | 11,7 |  | Pokrajinski muzej Ptuj-Ormož | 11,5 |  | Loški muzej Škofja Loka | 18,2 |
| Loški muzej Škofja Loka | 11,1 |  | Muzeji radovljiške občine  | 11,1 |  | Zavod Znanje Postojna | 17,7 |
| Tržiški muzej  | 9,3 |  | Zavod Znanje Postojna | 10,9 |  | Pokrajinski muzej Ptuj-Ormož | 17,5 |
| Pokrajinski muzej Celje | 8,8 |  | Galerija muzej Lendava | 10,9 |  | Pokrajinski muzej Celje | 16,9 |
| Muzeji radovljiške občine  | 8,4 |  | Loški muzej Škofja Loka | 9,6 |  | Muzej narodne osvoboditve Maribor | 14,9 |
| Zavod Znanje Postojna | 7,5 |  | Pomurski muzej Murska Sobota | 9,4 |  | Koroška galerija likovnih umetnosti | 14,3 |
| Pokrajinski muzej Ptuj-Ormož | 7,2 |  | Tolminski muzej | 9,0 |  | Dolenjski muzej Novo mesto | 10,0 |
| Koroški pokrajinski muzej | 5,7 |  | Umetnostna galerija Maribor | 7,4 |  | Posavski muzej Brežice | 9,7 |
| Koroška galerija likovnih umetnosti | 5,7 |  | Muzej narodne osvoboditve Maribor | 6,9 |  | Obalne galerije Piran | 9,6 |
| Muzej novejše zgodovine Celje | 5,4 |  | Obalne galerije Piran | 6,6 |  | Muzej novejše zgodovine Celje | 9,3 |
| Obalne galerije Piran | 5,3 |  | Pokrajinski muzej Maribor | 6,5 |  | Tržiški muzej  | 9,2 |
| Gorenjski muzej Kranj | 5,1 |  | Pomorski muzej Piran | 6,0 |  | Galerija Božidar Jakac  | 8,9 |
| Tolminski muzej | 5,0 |  | Koroški pokrajinski muzej  | 5,9 |  | Pokrajinski muzej Koper | 6,9 |
| Muzej narodne osvoboditve Maribor | 4,3 |  | Dolenjski muzej Novo mesto | 5,5 |  | Pokrajinski muzej Maribor | 6,8 |
| Belokranjski muzej Metlika | 4,2 |  | Muzej Velenje | 5,4 |  | Muzej Velenje | 6,8 |
| Mednarodni grafični likovni center | 4,2 |  | Pokrajinski muzej Kočevje | 5,4 |  | Belokranjski muzej Metlika | 6,8 |
| Dolenjski muzej Novo mesto | 3,4 |  | Muzej novejše zgodovine Celje | 4,2 |  | Medobčinski muzej Kamnik | 6,5 |
| Medobčinski muzej Kamnik | 2,7 |  | Medobčinski muzej Kamnik | 4,0 |  | Tolminski muzej | 6,3 |
| Pokrajinski muzej Maribor | 2,6 |  | Tržiški muzej  | 4,0 |  | Pokrajinski muzej Kočevje | 6,1 |
| Muzej Velenje | 1,9 |  | Belokranjski muzej Metlika | 3,6 |  | Koroški pokrajinski muzej | 6,0 |
| Zasavski muzej Trbovlje | 1,9 |  | Gorenjski muzej Kranj | 3,4 |  | Mednarodni grafični likovni center | 5,5 |
| Pokrajinski muzej Kočevje | 1,5 |  | Zasavski muzej Trbovlje | 2,9 |  | Gorenjski muzej Kranj | 4,4 |
| Pilonova galerija, Ajdovščina | 1,4 |  | Pilonova galerija, Ajdovščina | 1,7 |  | Zasavski muzej Trbovlje | 3,5 |
| Goriški muzej Nova Gorica | 1,1 |  | Goriški muzej Nova Gorica | 0,7 |  | Pilonova galerija, Ajdovščina | 2,7 |
| Pokrajinski muzej Koper | 1,0 |  | Galerija Murska Sobota | 0,6 |  | Goriški muzej Nova Gorica | 2,6 |
| Galerija Murska Sobota | 1,0 |  | Pokrajinski muzej Koper | 0,5 |  | Galerija Murska Sobota | 1,2 |

Prihodek iz EU sredstev in drugih projektov ter tržne dejavnosti močno vpliva na delež lastnega prihodka v celotnem proračunu muzeja. Konstanten prihodek iz EU sredstev v primerjalnem obdobju 2019 – 2021 izkazuje 11 muzejev: Mestni muzej Idrija, Muzej in galerije mesta Ljubljane, Pomurski muzej Murska Sobota, Goriški muzej, Pomorski muzej Sergej Mašera Piran, Notranjski muzej Postojna, Loški muzej, Tržiški muzej, Galerija Božidar Jakac, Umetnostna galerija Maribor in Koroška galerija likovnih umetnosti. Zaposlitve iz projektnih sredst4ev so v letu 2021 omogočili: Posavski muzej Brežice, Mestni muzej Idrija, Muzej in galerije mesta Ljubljane, Notranjski muzej Postojna, Koroški pokrajinski muzej, Loški muzej in Umetnostna galerija Maribor.

Finančne posledice pandemičnih let so najbolj razvidne iz deleža lastnega prihodka iz izvajanja javne službe:

|  |  |  |  |  |
| --- | --- | --- | --- | --- |
| 2020 |  | 2021 |  | 2019 |
| Mestni muzej Idrija | 22,9 |  | Muzej in galerije mesta Ljubljane | 21,6 |  | Muzej in galerije mesta Ljubljane | 33,6 |
| Muzej in galerije mesta Ljubljane | 20,9 |  | Mestni muzej Idrija | 21,4 |  | Galerija muzej Lendava | 28,7 |
| Galerija muzej Lendava | 13,0 |  | Pokrajinski muzej Celje | 20,0 |  | Mestni muzej Idrija | 28,1 |
| Gornjesavski muzej Jesenice | 12,2 |  | Gornjesavski muzej Jesenice | 16,6 |  | Gornjesavski muzej Jesenice | 20,2 |
| Galerija Božidar Jakac | 10,0 |  | Mednarodni grafični likovni center | 16,2 |  | Muzeji radovljiške občine  | 19,1 |
| Pokrajinski muzej Celje | 8,2 |  | Galerija Božidar Jakac | 13,1 |  | Pokrajinski muzej Celje | 16,7 |
| Posavski muzej Brežice | 7,1 |  | Muzeji radovljiške občine  | 11,1 |  | Pokrajinski muzej Ptuj-Ormož | 15,1 |
| Pokrajinski muzej Ptuj-Ormož | 6,1 |  | Galerija muzej Lendava | 9,7 |  | Pomorski muzej Piran | 15,0 |
| Koroški pokrajinski muzej | 5,7 |  | Pokrajinski muzej Ptuj-Ormož | 9,4 |  | Umetnostna galerija Maribor | 13,9 |
| Tržiški muzej  | 5,6 |  | Pomurski muzej Murska Sobota | 9,2 |  | Loški muzej Škofja Loka | 11,9 |
| Muzej novejše zgodovine Celje | 5,4 |  | Posavski muzej Brežice | 7,9 |  | Pomurski muzej Murska Sobota | 10,9 |
| Tolminski muzej | 5,0 |  | Koroška galerija likovnih umetnosti | 7,5 |  | Koroška galerija likovnih umetnosti | 10,7 |
| Muzeji radovljiške občine  | 4,9 |  | Loški muzej Škofja Loka | 6,9 |  | Rokodelski center Ribnica | 10,5 |
| Loški muzej Škofja Loka | 4,4 |  | Muzej narodne osvoboditve Maribor | 6,6 |  | Dolenjski muzej Novo mesto | 10,0 |
| Gorenjski muzej Kranj | 4,4 |  | Tolminski muzej | 6,5 |  | Muzej novejše zgodovine Celje | 9,3 |
| Obalne galerije Piran | 4,3 |  | Koroški pokrajinski muzej | 5,9 |  | Posavski muzej Brežice | 9,1 |
| Muzej narodne osvoboditve Maribor | 4,1 |  | Dolenjski muzej Novo mesto | 5,5 |  | Muzej narodne osvoboditve Maribor | 8,7 |
| Rokodelski center Ribnica | 3,8 |  | Muzej Velenje | 4,9 |  | Tržiški muzej  | 6,8 |
| Belokranjski muzej Metlika | 3,7 |  | Zavod Znanje Postojna | 4,5 |  | Pokrajinski muzej Maribor | 6,7 |
| Dolenjski muzej Novo mesto | 3,4 |  | Muzej novejše zgodovine Celje | 4,2 |  | Pokrajinski muzej Koper | 6,4 |
| Pomurski muzej Murska Sobota | 3,2 |  | Pomorski muzej Piran | 3,9 |  | Tolminski muzej | 6,2 |
| Pomorski muzej Piran | 2,7 |  | Medobčinski muzej Kamnik | 3,7 |  | Pokrajinski muzej Kočevje | 6,1 |
| Medobčinski muzej Kamnik | 2,6 |  | Pokrajinski muzej Maribor | 3,7 |  | Belokranjski muzej Metlika | 6,0 |
| Pokrajinski muzej Maribor | 2,5 |  | Pokrajinski muzej Kočevje | 3,6 |  | Koroški pokrajinski muzej | 6,0 |
| Umetnostna galerija Maribor | 2,5 |  | Belokranjski muzej Metlika | 3,3 |  | Medobčinski muzej Kamnik | 5,8 |
| Mednarodni grafični likovni center | 2,5 |  | Zasavski muzej Trbovlje | 2,9 |  | Obalne galerije Piran | 5,7 |
| Koroška galerija likovnih umetnosti | 2,4 |  | Obalne galerije Piran | 2,4 |  | Muzej Velenje | 5,0 |
| Zasavski muzej Trbovlje | 1,9 |  | Umetnostna galerija Maribor | 2,3 |  | Zavod Znanje Postojna | 4,4 |
| Pokrajinski muzej Kočevje | 1,5 |  | Gorenjski muzej Kranj | 2,1 |  | Zasavski muzej Trbovlje | 3,5 |
| Muzej Velenje | 1,5 |  | Pilonova galerija, Ajdovščina | 1,7 |  | Galerija Božidar Jakac | 3,4 |
| Zavod Znanje Postojna | 1,5 |  | Tržiški muzej  | 1,6 |  | Gorenjski muzej Kranj | 3,2 |
| Pilonova galerija, Ajdovščina | 1,4 |  | Rokodelski center Ribnica | 1,3 |  | Pilonova galerija, Ajdovščina | 2,7 |
| Goriški muzej Nova Gorica | 1,1 |  | Galerija Murska Sobota | 0,6 |  | Mednarodni grafični likovni center | 2,3 |
| Galerija Murska Sobota | 1,0 |  | Goriški muzej Nova Gorica | 0,5 |  | Goriški muzej Nova Gorica | 2,1 |
| Pokrajinski muzej Koper | 0,8 |  | Pokrajinski muzej Koper | 0,4 |  | Galerija Murska Sobota | 1,0 |

Poslovna aktivnost pooblaščenih muzejev izkazuje velik razpon od popolne pasivnosti do evropsko primerljivih rezultatov. Ministrstvo je že pred leti opozorilo na tendenco k doseganju vsaj 10 % deleža lastnih sredstev v celotnem proračunu muzeja in minimum 5 %, ki bi ga moral dosegati vsak muzej, ne glede na območje, na katerem deluje in podporo ustanovitelja kulturnim področjem. K poslovnemu uspehu muzeja namreč prispeva tudi lokacija (turistično obiskana območja, bližina CŠOD,…), močno pa vizija razvoja posamezne občine in vključevanje v lokalno kulturno in turistično ponudbo, sposobnost povezovanja s posameznimi deležniki, …. Ob pasivnosti občine lahko posamezni muzeji razvijejo poslovno aktivnost le do določene mere.

Med pooblaščenimi muzeji je Kobariški muzej d.o.o. edini **zasebni muzej**, ki je pridobil pooblastilo za izvajanje državne javne službe muzejev. Muzej se ukvarja predvsem z vsebinami prve svetovne vojne, prednostno z dediščino Soške fronte. Višina sofinanciranja znaša 25.000 EUR na letni ravni. Ministrstvo muzeju zagotavlja sredstva za programske stroške izvajanja državne javne službe v okviru I. sklopa in projektni sklop, ki vključuje dopolnitev stalne razstave in občasno razstavo. Muzej pridobiva sredstva po javnem pozivu. Beleži visok obisk, finančno pa izkaze vodi razmejeno med prihodke iz javnih sredstev in tržne dejavnosti.

**Zaključek**

Stabilna podpora državnega in občinskih proračunov se je izkazala kot prava smer v kriznem obdobju pandemije. Muzeji so obdržali delovna mesta, delovanje in izvajanje programa je potekalo skladno z možnostmi ob ukrepih za preprečevanje širjenja bolezni. Delo so preusmerili v večji obseg dela z gradivom in proučevanje oz. prilagodili aktualni situaciji z večjo prisotnostjo na spletu. Velik del razstav je bil realiziran z zamikom, nekaterih gostovanj pa ni bilo možno izvesti. Kljub temu je Pokrajinskemu muzeju Celje in MGML na Dunaju uspelo predstaviti življenje in delo Alme Karlin ter sodobno umetnost. Pandemični leti sta najbolj prizadeli obisk muzejev, ki ga je prisotnost na spletu sicer omilila, ne more pa nadomestiti živega stika z obiskovalci. Hkrati z obiskom je bil nižji tudi lastni prihodek muzejev. Pandemija je pospešila procese spletnih aktivnosti, razkrila potrebe po višji stopnji digitalizacije, animirala del publike, ki dotlej ni izkazoval interesa za obisk muzejev. Leto 2021 v večini primerov izkazuje tendenco k nekdanjemu obisku. Muzeji so se v kriznem obdobju izkazali kot prilagodljivi in občutljivi za potrebe in pričakovanja publike.

1. Pooblaščeni muzeji so: Posavski muzej Brežice, Pokrajinski muzej Celje, Muzej novejše zgodovine Celje, Mestni muzej Idrija, Gornjesavski muzej Jesenice, Medobčinski muzej Kamnik, Pokrajinski muzej Kočevje, Pokrajinski muzej Koper, Gorenjski muzej Kranj, MGML Muzej narodne osvoboditve Maribor, Pokrajinski muzej Maribor, Belokranjski muzej Metlika, Pomurski muzej Murska Sobota, Goriški muzej Kromberk - Nova Gorica, Dolenjski muzej, Pomorski muzej "Sergej Mašera" Piran, Zavod Znanje Postojna, Pokrajinski muzej Ptuj-Ormož, Muzeji radovljiške občine, Rokodelski center Ribnica, Koroški pokrajinski muzej, Loški muzej Škofja Loka, Tolminski muzej, Zasavski muzej Trbovlje, Tržiški muzej, Muzej Velenje, Pilonova galerija, Ajdovščina, Galerija Božidar Jakac, Galerija-muzej Lendava, MGLC , Umetnostna galerija Maribor, Galerija Murska Sobota, Obalne galerije Piran, Koroška galerija likovnih umetnosti in Kobariški muzej d.o.o. Velika večina muzejev (razen treh) skrbi tudi za dislocirane enote in zbirke na dislociranih krajih, ki jih je skupaj 123. [↑](#footnote-ref-1)
2. Javni zavod, katerega ustanoviteljica je vsaj ena občina. [↑](#footnote-ref-2)
3. Park vojaške zgodovine Pivka je pooblastilo za izvajanje državne javne službe muzejev pridobil 16. 9. 2021. Sofinanciranje muzeja se je pričelo v letu 2022, zato podatki o sofinanciranju niso zajeti v poročilu. [↑](#footnote-ref-3)
4. Pooblastilo določa seznam občin, za katere je posamezni muzej pristojen. [↑](#footnote-ref-4)
5. Mestni muzej Idrija, Gorenjski muzej Kranj, Pomurski muzej Murska Sobota, Dolenjski muzej, Pokrajinski muzej Ptuj-Ormož, Koroški pokrajinski muzej, Loški muzej Škofja Loka in Galerija-muzej Lendava. [↑](#footnote-ref-5)
6. Posavski muzej Brežice, Pokrajinski muzej Celje, Muzej novejše zgodovine Celje, Mestni muzej Idrija, Gornjesavski muzej Jesenice, Medobčinski muzej Kamnik, Pokrajinski muzej Kočevje, MGML Pomurski muzej Murska Sobota, Goriški muzej Kromberk - Nova Gorica, Dolenjski muzej, Pomorski muzej "Sergej Mašera" Piran, Zavod Znanje Postojna, Pokrajinski muzej Ptuj-Ormož, Muzeji radovljiške občine, Rokodelski center Ribnica, Loški muzej Škofja Loka, Tržiški muzej, Pilonova galerija, Ajdovščina, Galerija Božidar Jakac, Galerija-muzej Lendava, MGLC , Umetnostna galerija Maribor, Obalne galerije Piran in Koroška galerija likovnih umetnosti [↑](#footnote-ref-6)
7. Enota je lahko posamezen predmet ali zbirka predmetov. [↑](#footnote-ref-7)
8. Izpostavljene so le razstave, sofinancirane iz sredstev Ministrstva za kulturo. [↑](#footnote-ref-8)
9. Ne vključuje projektov v okviru standardnega programa t.j. programa pavšalnega zneska v višini 7.000 EUR, namenjenih manjšim razstavam, projektom, gostovanjem in urejanjem stalnih postavitev s spremljevalnim programom. [↑](#footnote-ref-9)
10. Načrtovanih 6 gostovanj v tujini, realizirana 4, delno z zamikom v leti 2021 in 2022. Zaradi nezanesljive situacije v letu 2021 večjih gostovanja v tujini muzeji niso načrtovali oz. so predvideli realizacijo neizvedenih gostovanj iz leta 2020. [↑](#footnote-ref-10)
11. Niso zajete publikacije, pretežno katalogi kot del razstave oz. razstavnega programa. [↑](#footnote-ref-11)
12. 5 monografij in 2 strokovna zbornika [↑](#footnote-ref-12)
13. 2 vodnika,4 monografije in 4 zborniki [↑](#footnote-ref-13)
14. Sredstva za investicijsko vzdrževanje kulturnih spomenikov je ministrstvo zagotovilo Pokrajinskemu muzeju Ptuj – Ormož in Galeriji Božidar Jakac, ki imata prostore v spomeniških kompleksih v lasti Republike Slovenije in sta hkrati tudi upravljavca objektov. [↑](#footnote-ref-14)
15. Zakon o zagotavljanju sredstev za določene nujne programe Republike Slovenije v kulturi (Uradni list RS, št. 73/19) [↑](#footnote-ref-15)
16. Zakon o varstvu kulturne dediščine (Uradni list RS, št. 16/2008, 123/2008, 8/2011, 30/2011, Odl.US: U-l.297/08-19, 90/2012, 111/2013, 32/16) [↑](#footnote-ref-16)
17. Investicijski transferji v vzdrževanje in obnovo objektov v lasti občin niso vključeni v financiranje javne službe. Enako velja za sredstva državnega proračuna za nepremičnine v lasti RS. [↑](#footnote-ref-17)